Wnsen vruntlyken grot und wes wy gudes vormogen tho juwer beheglicheit. Wetet, lefven vrundes, dat vor wns siit gewesen desse jegenwardighe wnse borgere Laurens Hurla und Pauel, wysere desses brefves, und hebbet wns tho kennende gegeven, dat in juwe stat tho jw sy ein gekomen, Kaupe Sæven geheten, den desse ergenantten wnse borgere wtt der venknisse borgeden hir vamme slothe, dar see grothe manynghe umme lyden etc. Hirwmme, lefven vrundes, bidde wy juwe erwerdicheit vruntlyken, und helpett dessen ergenantten Laurens und Pauel also vele, also recht wtviset, welket wy myt juwer erwerdicheit vruntlyken vorschylden willen in eime desgeliken edder grøtheren, wor wy mogen. Gode almechttige siit befolen tho ewigen tiden. Gescreven tho Wyborch des midvekens negest vor suntte Margreten. Borgermestere und raatmanne tho Wybo[r]ch etc. Adress: Den ersamen, vorsichttigen, wisen luden, borgemestere und raatmannen tho Reval, kome desse breff mit erwerdicheit etc.